CELEX: 62012CN0418
Language: el
Date: 2012-09-14 00:00:00
Title: Υπόθεση C-418/12 P: Αναίρεση που άσκησε στις 14 Σεπτεμβρίου 2012 η TME SpA — Termomeccanica Ecologia κατά της διατάξεως που εξέδωσε το Γενικό Δικαστήριο (τρίτο τμήμα) στις 4 Ιουλίου 2012 στην υπόθεση T-329/11, TME SpA — Termomeccanica Ecologia κατά Ευρωπαϊκής Επιτροπής

1.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 373/3
            
         Αναίρεση που άσκησε στις 14 Σεπτεμβρίου 2012 η TME SpA — Termomeccanica Ecologia κατά της διατάξεως που εξέδωσε το Γενικό Δικαστήριο (τρίτο τμήμα) στις 4 Ιουλίου 2012 στην υπόθεση T-329/11, TME SpA — Termomeccanica Ecologia κατά Ευρωπαϊκής Επιτροπής
   (Υπόθεση C-418/12 P)
   2012/C 373/03
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: TME SpA — Termomeccanica Ecologia (εκπρόσωποι: C. Malinconico, S. Fidanzia και A. Gigliola, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει τη διάταξη του Γενικού Δικαστηρίου της 4ης Ιουλίου 2012, Τ-329/11, TME SpA κατά Ευρωπαϊκής Επιτροπής, η οποία κοινοποιήθηκε στις 9 Ιουλίου 2012, για τους λόγους που εκτίθενται στο αιτιολογικό της υπό κρίση αιτήσεως αναιρέσεως, και συνεπώς:
            
         
               —
            
            
               να ακυρώσει την απόφαση της Ευρωπαϊκής Επιτροπής της 20ής Απριλίου 2011 με την οποία κρίθηκε ότι δεν είναι αναγκαίο να κινηθεί διαδικασία λόγω παραβάσεως κατά της Ρουμανίας για παραβίαση των κοινοτικών αρχών και παράβαση των οδηγιών περί αναθέσεως δημοσίων συμβάσεων, καθώς και του «Practical Guide to contract procedures financed from the General Budget of the European Communities in the context of external actions» (στο εξής: PRAG)·
            
         
               —
            
            
               να υποχρεώσει την Ευρωπαϊκή Επιτροπή σε αποκατάσταση της ζημίας, η οποία ανέρχεται στο ποσό 18 955 106 ευρώ, ή σε οποιοδήποτε άλλο μεγαλύτερο ή μικρότερο ποσό κριθεί εύλογο, που υπέστη η TME λόγω της παραβιάσεως του κοινοτικού δικαίου εκ μέρους της Ευρωπαϊκής Επιτροπής·
            
         
               —
            
            
               επικουρικώς, να υποχρεώσει την Ευρωπαϊκή Επιτροπή σε αποκατάσταση της ζημίας που υπέστη η TME λόγω απώλειας ευκαιριών, η οποία ανέρχεται σε 3 791 021 ευρώ, ή σε οποιοδήποτε άλλο μεγαλύτερο ή μικρότερο ποσό κριθεί εύλογο·
            
         
               —
            
            
               όλως επικουρικώς, να υποχρεώσει την Ευρωπαϊκή Επιτροπή σε αποκατάσταση της ζημίας λόγω της αποδιδόμενης στην Ευρωπαϊκή Επιτροπή καθυστερήσεως κατά την άσκηση των καθηκόντων της, η οποία ανέρχεται στο συνολικό ποσό των νομικών εξόδων με τα οποία επιβαρύνθηκε η TME ύψους 73 044,32 ευρώ, ή σε οποιοδήποτε άλλο μεγαλύτερο ή μικρότερο ποσό κριθεί εύλογο·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Κατά την αναιρεσείουσα, η Επιτροπή ήταν υποχρεωμένη, δυνάμει της ρήτρας 2.4.12 του PRAG και του τόμου Ι, ρήτρα 37, του σχετικού με την υποβολή προσφοράς εγγράφου, να διατυπώσει «γνώμη» όσον αφορά τη διαδικασία που τέθηκε υπό αμφισβήτηση εκ μέρους της TME. Η Επιτροπή δεν τήρησε την υποχρέωση αυτή.
   Επιπλέον, η Επιτροπή υπέπεσε σε πλάνη καθόσον δεν παρενέβη προκειμένου να αρθεί η πρόδηλη παραβίαση του κοινοτικού δικαίου και προκειμένου να ανακτηθούν τα κεφάλαια που χορηγήθηκαν στο Ρουμανικό Δημόσιο αναφορικά με την επίμαχη δημόσια σύμβαση, κατόπιν της καταγγελίας την οποία υπέβαλε η TME στις 10 Δεκεμβρίου 2008.